Бяла Слатина (община)
Община Бяла Слатина се намира в Северозападна България и е една от съставните общини на област Враца.

География

Географско положение, граници, големина 
Общината е разположена в източната част на област Враца. С площта си от 545,51 km2 заема 2-ро място сред 10-те общини на областта, което съставлява 15,08% от територията на областта. Границите ѝ са следните:
 на юг – община Роман;
 на югозапад – община Враца;
 на запад – община Борован;
 на север – община Мизия и община Оряхово;
 на изток – община Кнежа и община Червен бряг от област Плевен.

Релеф, води 
Релефът на общината е предимно равнинен, а в южната част хълмист. Територията ѝ условно попада в две физикогеографски области на България – Западната Дунавска равнина и много малка част в Западния Предбалкан.

Южната част на община Бяла Слатина, на юг от долината на река Скът попада в най-северната част на Западния Предбалкан. Тук в нейните предели се простират части от два ниски полупланински рида. По границата с община Враца се издигат североизточните склонове на рида Врачански венец и тук западно от село Драшан се намира най-високата точка на общината – 463 m н.в. На около 6 – 7 km североизточно и успоредно на него в посока от северозапад на югоизток се простира друг предбалкански рид – Дреновица с максимална височина 364 m, разположена източно от село Драшан, на границата с община Червен бряг. По неговото северно подножие условно се прокарва границата между Западната Дунавска равнина и Западния Предбалкан.

Останалата близо 2/3 част от община Бяла Слатина се заема от обширната равнинна част на Западната Дунавска равнина, като малкото на брой малки реки и суходолия текат в плитки и широки долини. Северозападно от село Галиче, в долината на река Скът (десен приток на Огоста) се намира най-ниската ѝ точка – 63 m н.в.

Основна водна артерия на общината е река Скът, която протича през нея с цялото си средно и част от долното си течение. Тя навлиза в общината западно от село Комарево, при село Бъркачево завива на север, а в град Бяла Слатина – на северозапад. В района на селата Алтимир и Галиче прави два големи меандра и напуска общината северозападно от последното. Южната част на общината се отводнява от Габерска река и нейните малки притоци, която е ляв приток на река Искър. На множество малки реки и дерета, основно притоци на Скът, са изградени десетки микроязовири („Под селото“, „Лековит кладенец“, „Руменя“ и др.), водите на които се използват основно за напояване на обширните земеделски земи.

Население

Етнически състав (2011) 
Численост и дял на етническите групи според преброяването на населението през 2011 г.:

Населени места 
Общината има 15 населени места с общо население 19 876 жители към 7 септември 2021 г.

Административно-териториални промени 
 Указ № 293/обн. 24 юли 1914 г. – признава с. Бела Слатина за гр. Бела Слатина;
 през 1956 г. – уточнено е името на гр. Бела Слатина на гр. Бяла Слатина без административен акт;
 Указ № 3005/обн. ДВ бр. 78/9 октомври 1987 г. – закрива община Габаре и присъединява всичките ѝ населени места към община Бяла Слатина;
 Указ № 19/обн. 22 февруари 2005 г. – отделя с. Върбица и землището му от община Бяла Слатина и го присъединява към община Враца.

Политика 
 2011 – Иво Цветков (ГЕРБ) печели на втори тур срещу Венцислав Василев (БСП)
 2007 – Венцислав Василев (БСП) печели на втори тур с 64,18% срещу Мехти Касъмов (Солидарност).
 2003 – Милко Симеонов (БСП, БЗС Александър Стамболийски 1899, ОБТ, ПДСД) печели на втори тур с 67% срещу Данаил Йолов (независим).
 1999 – Милко Симеонов (БСП, БЗС Александър Стамболийски 1899, ПК Екогласност) печели на втори тур с 58% срещу Параскева Ненчева (ОДС).
 1995 – Иван Георгиев (Предизборна коалиция БСП, БЗНС Александър Стамболийски, ПК Екогласност) печели на втори тур с 56% срещу Тодорин Диковски (независим).

Транспорт 
През общината преминават частично 5 пътя от Републиканската пътна мрежа на България с обща дължина 79,6 km:
 участък от 17,9 km от Републикански път II-13 (от km 48,9 до km 66,8);
 началният участък от 16,8 km от Републикански път III-133 (от km 0 до km 16,8);
 началният участък от 28,6 km от Републикански път III-134 (от km 0 до km 28,6);
 началният участък от 8,8 km от Републикански път III-1304 (от km 0 до km 8,8);
 участък от 7,5 km от Републикански път III-1306 (от km 30,1 до km 37,6).

Топографска карта

Външни препратки 
 Бяла Слатина Онлайн - Регионални новини
 Официален сайт на община Бяла Слатина

Източници